แบงก์ชาติการันตีปล่อยกู้บ้านรัดกุม
สาลินียันเกาะติดข้อมูลสินเชื่อแบงก์สวนเอเยนซีมีมาตรฐาน
11 ม.ค. 2556

สาลินียันเกาะติดข้อมูลสินเชื่อแบงก์สวนเอเยนซีมีมาตรฐาน
ธปท.แบงก์ ร่วมการันตีการประเมินเพื่อปล่อยกู้บ้านรัดกุม ไม่โอเวอร์ สวนกลับเอเยนซีให้ข้อมูลไม่ตรงความเป็นจริง
นางสาลินี วังตาล ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า จากการติดตามภาพรวมการดำเนินธุรกิจสินเชื่อที่อยู่อาศัยของธนาคารพาณิชย์ในส่วนที่มีวงเงินกู้ต่ำกว่า 50 ล้านบาทลงมา ขณะนี้ยังไม่พบความผิดปกติด้านการประเมินราคาสินทรัพย์ และการปล่อยกู้เกินเพดานในระบบ ตามที่บริษัทเอเยนซีด้านการประเมินราคาที่อยู่อาศัยแห่งหนึ่งได้ออกมาแสดงความกังวลแต่อย่างใด 
อย่างไรก็ดี ยอมรับว่าการประเมินที่คลาดเคลื่อนอาจมีอยู่บ้างเล็กน้อย แต่ไม่ใช่ความผิดพลาดที่ตั้งใจทำเพื่อให้ปล่อยกู้ได้มากขึ้น
“ธปท.มีการประเมินประสิทธิภาพ และบริหารความเสี่ยงของทั้งระบบอยู่แล้ว แต่การประเมินหลักทรัพย์อาจมีผิดพลาดบ้างเล็กน้อย แต่ยังไม่เห็นแบบโจ่งครึ่มที่ทั้งระบบจะแข่งกันประเมินให้ราคาสูงเพื่อให้สินเชื่อโต เพราะการปล่อยกู้เกินเพดาน 90% ธนาคารก็สามารถใช้วิธีสำรองเพิ่มได้ ซึ่งไม่ใช่เรื่องใหญ่” นางสาลินี กล่าว
นางสาลินี กล่าวว่า ที่ผ่านมา ธปท.ได้เน้นย้ำไปยังธนาคารพาณิชย์เสมอว่า การปล่อยกู้สินเชื่อที่อยู่อาศัยควรให้ความสำคัญสูงสุดกับความสามารถในการผ่อนชำระของลูกค้า โดยต้องประเมินจากรายได้ปัจจุบัน และรายได้ในอนาคต ส่วนตัวหลักทรัพย์จะเป็นตัวช่วยลดความเสียหายในกรณีที่เกิดความผิดพลาด หรือเกิดหนี้เสียขึ้นเท่านั้น 
นายปรีดี ดาวฉาย รองกรรมการผู้จัดการอาวุโส ธนาคารกสิกรไทย กล่าวว่า ธนาคารมีทฤษฎีในการประเมินราคาหลักทรัพย์ที่ได้มาตรฐานสากล และได้รับการรับรองจาก ธปท.อยู่แล้ว ขณะที่เจ้าหน้าที่ผู้ประเมินก็มีใบอนุญาต จึงยืนยันว่าธนาคารไม่มีการประเมินราคาสูงเกินจริงตามที่บริษัทเอเยนซีออกมาให้ข้อมูลอย่างแน่นอน ในทางตรงข้ามตามหลักการบริหารความเสี่ยงธนาคารมักจะประเมินราคาต่ำกว่าราคาตลาด เพราะสินเชื่อบ้านถือเป็นธุรกิจที่ธนาคารเติบโตอย่างระมัดระวัง 
นายญนน์ โภคทรัพย์ รองผู้จัดการใหญ่ กลุ่มลูกค้าบุคคล กล่าวว่า ปัจจุบันธนาคารไม่มีการปล่อยสินเชื่อบ้านที่สูงกว่าเพดานที่ ธปท.กำหนด โดยสำหรับลูกค้าที่ต้องการกู้เต็มราคาประเมินนั้น ธนาคารจะใช้วิธีเสนอสินเชื่อประเภทอื่นให้ทดแทน นอกจากนี้ยังยืนยันว่าธนาคารไม่สามารถแทรกแซงการประเมินราคาหลักทรัพย์ได้ แม้ว่าบริษัทดังกล่าวจะถือเป็นบริษัทลูกของธนาคาร เนื่องจากเป็นเรื่องข้อบังคับและผิดจรรยาบรรณ 
ด้านนายเกริก วณิกกุล รองผู้ว่าการ ด้านเสถียรภาพสถาบันการเงิน ธปท.กล่าวว่า การขยายตัวของสินเชื่อในปีนี้มีแนวโน้มจะขยายตัวได้ดีกว่าปีที่ผ่านมา เป็นไปตามทิศทางภาวะเศรษฐกิจที่ขยายตัวดี ซึ่งเท่าที่ได้หารือกับธนาคารพาณิชย์พบว่า ในปีนี้ธนาคารพาณิชย์มีความพร้อม ในด้านเงินทุน สภาพคล่อง และความต้องการปล่อยสินเชื่อ จึงเชื่อว่าการขยายตัวของสินเชื่อในปีนี้จะเติบโตได้ดีต่อเนื่อง
“ส่วนสินเชื่ออุปโภคบริโภค การส่งมอบรถยนต์ในโครงการรถยนต์คันแรกที่เหลืออีกประมาณ 7 แสนคันในปีนี้ น่าจะทำให้สินเชื่อเช่าซื้อรถยนต์ยังขยายตัวต่อเนื่อง” นายเกริก กล่าว
นายเกริก กล่าวว่า ในส่วนของการโฆษณาหรือจัดรายการกระตุ้นการขยายสินเชื่อส่วนบุคคล ที่อาจจะก่อให้เกิดหนี้สินภาคครัวเรือนสูงจนเกินไปนั้น หลังจากที่ ธปท.ได้ขอความร่วมมือให้ลดการโหมโฆษณาจูงใจลง ซึ่งขณะนี้ธนาคารพาณิชย์เองก็เริ่มดำเนินการลดการโฆษณาลงบ้างแล้ว คาดว่าสถานการณ์การปล่อยสินเชื่อประเภทเหล่านี้จะปรับดีขึ้น แต่ถึงจะลดการโฆษณาสินเชื่อเหล่านี้ลงก็ไม่ได้หมายความว่าสินเชื่อประเภทอื่นๆจะชะลอลง เพราะการแข่งขันการปล่อยสินเชื่อยังดำเนินต่อไป เนื่องจากการแข่งขันให้การบริการทางการเงินของธนาคารพาณิชย์ ไม่ได้จำกัดอยู่แค่การปล่อยสินเชื่ออุปโภคและบริโภคเท่านั้น
ขณะนี้ ธปท.อยู่ระหว่างการพบปะประจำปีกับธนาคารพาณิชย์ เพื่อหารือในภาพรวมของระบบการเงิน และแนวการดำเนินงานในปีนี้ของธนาคารแต่ละแห่งอยู่ ไม่ว่าในเรื่องฐานะการเงิน เงินฝาก สินเชื่อ และเป้าหมายการทำงานด้านอื่นๆ 
นอกจากนี้ ธปท.ยังจะหารือในเรื่องการคุ้มครองผู้บริโภคเพิ่มขึ้นอีกด้วย ส่วนการปฏิบัติตามหลักเกณฑ์บาเซิล 3 ที่เริ่มบังคับใช้เมื่อ 1 ม.ค.2556 นั้น เท่าที่ติดตามดูพบว่า ธนาคารพาณิชย์ทุกแห่งสามารถที่จะปรับตัวเพื่อรองรับเกณฑ์การกำกับดังกล่าวได้เป็นอย่างดี